കേരളം ഇനി വില കുറയ്ക്കില്ല: മന്ത്രി തിരുവനന്തപുരം:കേന്ദ്രം എക്സൈസ് തീരുവ കുറച്ചതിന് ആനുപാതികമായി ഡീസലിന് 2.30 രൂപയും പെട്രോളിന് 1.60 രൂപയും സംസ്ഥാനത്ത് കുറഞ്ഞെന്ന് മന്ത്രി കെ.എന്. ബാലഗോപാല്. കേരളം ഇനി വില കുറയ്ക്കില്ലെന്നും ധനമന്ത്രി. കേന്ദ്രം അനിയന്ത്രിതമായി സ്പെഷല് എക്സൈസ് ഡ്യൂട്ടിയടക്കം കൂട്ടിയതാണ് ഇന്ധനവിലയില് ഭീമമായ വര്ധനയുണ്ടാക്കിയത്. സ്പെഷല് എക്സൈസ് തീരുവയായി ഉയര്ന്ന തുക പിരിക്കുന്നത് ഭരണഘടനാ ലംഘനമാണ്. കേന്ദ്ര സെസ് ഫെഡറല് സംവിധാനത്തിനു നേരേയുള്ള കടന്നുകയറ്റമാണെന്നും മന്ത്രി കുറ്റപ്പെടുത്തി. ആറ് വര്ഷത്തിനിടെ സംസ്ഥാനം നികുതി വര്ധിപ്പിച്ചിട്ടില്ല. ഒരു തവണ കുറച്ചു. ഉമ്മന് ചാണ്ടി സര്ക്കാര് 13 തവണയാണ് നികുതി കൂട്ടിയത്. പെട്രോളിയം വില പിടിച്ചുനിര്ത്താന് ഓയില്പൂള് അക്കൗണ്ടില്നിന്നു സബ്സിഡി കൊടുക്കുന്ന രീതി മുമ്ബുണ്ടായിരുന്നു. മന്മോഹന് സിങ് പ്രധാനമന്ത്രി ആയിരിക്കെയാണ് ഇതു നിര്ത്തലാക്കിയത്. ഒരു ലിറ്റര് പെട്രോളിന് 32.9 രൂപയാണ് കേന്ദ്രനികുതി. ഡീസലിന് 31.8 രൂപ. കേരളത്തില് 30.08 ശതമാനം ആണ് പെട്രോളിന്റെ നികുതി ഘടന. ഡീസലിന് 22.76 ശതമാനമെന്നും മന്ത്രി ചൂണ്ടിക്കാട്ടി.